

ΒΟΥΛΗ ΤΩΝ ΕΛΛΗΝΩΝ

**ΦΙΛΙΠΠΟΣ ΦΟΡΤΩΜΑΣ**

Βουλευτής Κυκλάδων – ΝΕΑ ΔΗΜΟΚΡΑΤΙΑ

**ΕΡΩΤΗΣΗ**

**Προς τον Υπουργό Ναυτιλίας και Νησιωτικής Πολιτικής κ. Ιωάννη Πλακιωτάκη**

**Θέμα:** Αποκατάσταση ακτοπλοϊκών ενδοκυκλαδικών δρομολογίων

Η κυβέρνηση και η ηγεσία του υπουργείου Ναυτιλίας και Νησιωτικής Πολιτικής, από την πρώτη στιγμή κατά την οποία παρουσιάστηκε το έκτακτο πρόβλημα στην ακτοπλοϊκή σύνδεση της Σαμοθράκης, αντιμετωπίζει με σοβαρότητα και υπευθυνότητα το ζήτημα αναζητώντας τη βέλτιστη δυνατή λύση.

Ωστόσο, η περιστασιακή εξυπηρέτηση της γραμμής Σαμοθράκης – Αλεξανδρούπολης με πλοία των επιδοτούμενων ενδοκυκλαδικών γραμμών διαταράσσει την ομαλή λειτουργία του προγράμματος εσωτερικών δρομολογίων στον τουριστικότερο νομό της χώρας, τις Κυκλάδες.

Η τουριστική περίοδος βρίσκεται σε πλήρη εξέλιξη και η αποδρομολόγηση πλοίων – έστω και προσωρινά – από τις Κυκλάδες δημιουργεί σοβαρό πρόβλημα μετακίνησης και μεταφοράς εμπορευμάτων. Επιπλέον, περιορίζεται η διασύνδεση των νησιών με την πρωτεύουσα του νομού, την Σύρο, ενώ σχεδόν αποκόπτεται η σύνδεση της μεγάλης πλειοψηφίας του νησιωτικού μας συμπλέγματος με τις Δυτικές Κυκλάδες. Κατόπιν αυτών,

**Ερωτάται** ο υπουργός Ναυτιλίας

Σε ποιες ενέργειες προτίθεστε να προβείτε ώστε να συνεχιστούν απρόσκοπτα οι μετακινήσεις του επιβατικού κοινού και η ακτοπλοϊκή εξυπηρέτηση των νησιών χωρίς να περικοπούν δρομολόγια της ενδοκυκλαδικής γραμμής;

**Ο ερωτών Βουλευτής**

**Φίλιππος Φόρτωμας**